SDP:n puheenjohtajaksi pyrkivä kansanedustaja Timo Harakka haluaa vahvistaa puolueen kannatusta ruuhkavuosia elävien äänestäjien joukossa.

Harakka toteaa, että puolueen kannatus alle 50-vuotiaitten joukossa on vain 7,5 prosenttia, ja niillä lukemilla puolue on pikkupuolue huomispäivän suomalaisille.

– Hyvinvointivaltiosta eniten hyötyvä ja hyvinvointivaltiolle tärkeimmän panoksen antava väki, jonka suuri enemmistö kannattaa sosiaalidemokraattisia arvoja, ei kuitenkaan äänestä sosiaalidemokraatteja, Harakka toteaa.

Toinen hälyttävä luku on Harakan mukaan se, että vain 14 % suomalaisista pitää sosiaalidemokraatteja yhteiskuntaa uudistavana voimana. Luku on pienempi kuin SDP:n ääniosuus viime eduskuntavaaleissa.

– Tämä ei ole kenenkään puheenjohtajan vika, vaan vuosikymmenien eroosion tulos, sanoo Harakka.

Harakka sanoo tavoittelevansa muutosta, jossa tulevaisuuteensa luottavat suomalaiset luottaisivat sosiaalidemokraattien osoittamaan tulevaisuuden suuntaan.

Puheenjohtajavaalikampanjasta Harakka lupaa keskustelevaa ja rakentavaa.

– Vastustajani ei ole Antti Rinne. Sen sijaan haastan Petteri Orpon ja Juha Sipilän näkemyksen siitä, menestyykö Suomi tulevaisuudessa kurilla ja leikkauksilla, eriarvoistumalla ja eristymällä, vai onko meidän ainutlaatuinen vahvuutemme tasa-arvoinen markkinatalous, osaamisen ja osallistamisen Suomi, 2020-luvun menestystarina, Harakka erittelee.